CELEX: 52017PC0175
Language: da
Date: 2017-05-12 00:00:00
Title: Henstilling med henblik på RÅDETS AFGØRELSE om bemyndigelse til at indlede forhandlinger om en aftale mellem Den Europæiske Union og Global Green Growth Institute

EUROPA-KOMMISSIONEN
            Bruxelles, den 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            Henstilling med henblik på
            RÅDETS AFGØRELSE
            om bemyndigelse til at indlede forhandlinger om en aftale mellem Den Europæiske Union og Global Green Growth Institute
            
               
         
         
            
               BEGRUNDELSE
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Global Green Growth Institute (GGGI) er en international organisation, der blev grundlagt i 2012, og hvis formål det er at støtte og fremme stærk, inklusiv og bæredygtig økonomisk vækst i udviklingslande og vækstøkonomier. GGGI søger at skabe en robust verden gennem stærk, inklusiv og bæredygtig grøn vækst, og instituttets målsætning er at støtte lande i deres omstilling til grøn vækst ved at udvikle og gennemføre strategier, der samtidig opnår fattigdomsbekæmpelse, social inklusion, miljømæssig bæredygtighed og økonomisk vækst.
            
            
               Parisaftalen om klimakonventionen (UNFCCC), der blev vedtaget i december 2015, vil styrke den globale indsats over for truslen fra klimaforandringer ved at begrænse stigningen i den globale middeltemperatur til et godt stykke under 2 °C over det førindustrielle niveau og ved at fortsætte bestræbelserne på at begrænse temperaturstigningen til 1,5 °C. Hver part i UNFCCC har et nationalt fastsat bidrag, hvori de foranstaltninger, parten agter at træffe for at nå disse mål, er fastsat. Partierne er også enige om vigtigheden af teknologiudvikling og -overførsel med henblik på at forbedre modstandsdygtigheden over for klimaforandringer og for at nedbringe udledningen af drivhusgasser.
            
            
               Parisaftalen indebærer, at alle lande gør en væsentligt styrket og vedvarende international indsats for at begrænse udledningen af drivhusgasser mest muligt så hurtigt som muligt. Parisaftalen anerkendte vigtigheden af at bistå udviklingslandene med at føre deres planer ud i livet.
            
            
               I denne sammenhæng er GGGI blevet en førende international aktør for grøn vækst. Gennem medlemsskab af GGGI vil Unionen få adgang til et forum, hvor den kan styrke sine diplomatiske outreachaktiviteter på klimaområdet over for udviklingslandene og de nye vækstøkonomier, samtidig med at den også kan bidrage med nyttige erfaringer fra udarbejdelsen af egne klimapolitikker. Eftersom GGGI fokuserer på omfattende strategier for grøn vækst, vil dette også fremme udnyttelsen af synergierne mellem klimamål og målene for bæredygtig udvikling, der blev vedtaget som en del af 2030-dagsordenen for bæredygtig udvikling.Det foreslås, at der indledes forhandlinger med GGGI om Unionens medlemskab frem for alternativet om at foreslå, at Unionen tiltræder aftalen om oprettelsen af GGGI. Dette skyldes, at spørgsmålet om Unionens stemmerettigheder som fremtidigt medlem af GGGI bør afklares, før Unionen bliver medlem af denne internationale organisation. 
            
            
               •Sammenhæng med de gældende regler på samme område
            
            
               For at begrænse temperaturstigningen til et godt stykke under 2 °C er det nødvendigt, at Parisaftalen virkelig er global og effektiv. Alle lande vil skulle begynde at gennemføre deres planlagte nationalt fastsatte bidrag. Gennem medlemskab af GGGI kan Unionen:
            
            
               –tilskynde nuværende og fremtidige medlemslande af GGGI til at gennemføre deres nationalt fastsatte bidrag til Parisaftalen og gøre dem mere ambitiøse ved bl.a. at anvende god praksis, der udvikles og gennemføres inden for rammerne af grøn vækst-tilgangen
            
            
               –samarbejde med GGGI inden for rammerne af Unionens strategi om klimadiplomati, idet der tages fuldstændigt hensyn til synergier mellem opnåelsen af klimamål og målene for bæredygtig udvikling
            
            
               –udveksle bedste praksis på politisk niveau og ekspertniveau på grundlag af Unionens betydelige erfaring med at udvikle og gennemføre klimastrategier.
            
            
               •Sammenhæng med Unionens politik på andre områder
            
            
               
                  I betragtning af GGGI's fokus på grøn bæredygtig vækst er instituttets arbejde forbundet med miljø- og udviklingsrelaterede anliggender samt med politikker for vedvarende energi og energieffektivitet.
               
            
            
               2.RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
            
            
               •Retsgrundlag
            
            
               I henhold til artikel 216 i traktaten om den Europæiske Unions funktionsmåde (TEUF) kan Unionen indgå en aftale med en international organisation. I artikel 218 beskrives den procedure, der skal følges, når der indgås en aftale med en international organisation, og artikel 218, stk. 3, indeholder nærmere bestemmelser om udpegelse af Kommissionen som forhandler på Unionens vegne.
            
            
               
                   •
                        Nærhedsprincippet (for områder, der ikke er omfattet af enekompetence) 
               
            
            
               Klimaforandringer er et grænseoverskridende problem. Det er nødvendigt at koordinere klimaindsatsen på både globalt og europæisk niveau, og en EU-indsats er berettiget ud fra nærhedsprincippet. Artikel 191 i TEUF fastsætter Unionens kompetencer på miljøområdet, herunder klimaforandringer.
            
         
         
            
               Unionens medlemskab vil gøre det muligt at dele GGGI's viden og bedste praksis med alle medlemsstaterne; det vil også gøre det muligt for Unionen at udbrede politiske og diplomatiske budskaber om klimaforandringer så bredt som muligt med vores internationale partnere.
            
            
               •Proportionalitetsprincippet
            
            
               Henstillingen med henblik på Rådets afgørelse om forhandling af Unionens medlemskab af GGGI er i overensstemmelse med proportionalitetsprincippet: Det er det mindste retlige skridt og det mest enkle skridt, der er nødvendigt for, at Unionen kan opnå medlemskab.
            
            
               •Valg af retsakt
            
            
               
                  Det fremgår af artikel 218, stk. 3, i TEUF, at Rådet skal vedtage en afgørelse.
               
               
                   3.
                        RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
               
            
            
               •Efterfølgende evalueringer/kvalitetskontrol af gældende lovgivning
            
            
               
                  Ikke relevant.
               
            
            
               •Høringer af interesserede parter
            
            
               
                  Ikke relevant. Den 8. november 2016 meddelte Kommissionen dog på sit websted om bedre regulering, at den havde til hensigt at anmode Rådet om bemyndigelse til på Unionens vegne at forhandle om Unionens medlemskab af GGGI. Der blev ikke modtaget bemærkninger fra interessenter i feedbackperioden mellem den 8. november 2016 og den 12. januar 2017.
               
            
            
               •Indhentning og brug af ekspertbistand
            
            
               
                  Ikke relevant.
               
            
            
               •Konsekvensanalyse
            
            
               
                  Der er ikke udarbejdet en konsekvensanalyse, da en rådsafgørelse om bemyndigelse til indledning af forhandling om Unionens medlemskab af GGGI ikke vil have direkte virkninger for Kommissionens budget og heller ikke kræver, at medlemsstaterne træffer foranstaltninger.
               
               
                  Kommissionen overvejede dog alternativet om ikke at foretage sig noget. Hvis der ikke gøres noget, vil kun et lille antal EU-medlemsstater være medlemmer af GGGI (siden GGGI's grundlæggelse som en international organisation i 2012 er Danmark, Det Forenede Kongerige og for nylig Ungarn blevet medlemmer). I dette tilfælde er det usandsynligt, at Unionens samlede erfaring med spørgsmål vedrørende grøn vækst kommer GGGI til gode, og at organisationen kan udnyttes mest muligt med henblik på at opnå målene for Unionens klimadiplomatistrategi.
               
               
                  Den foretrukne mulighed i nærværende forslag er, at Unionen bliver medlem af GGGI. Der fremsættes forslag om tiltrædelse som deltagende medlem, der ikke bidrager finansielt (GGGI-vedtægterne, artikel 3). 
               
            
            
               •Målrettet regulering og forenkling
            
            
               
                  Ikke relevant.
               
            
            
               •Grundlæggende rettigheder
            
            
               
                  Ikke relevant.
               
            
         
         
            
               
                   4.
                        VIRKNINGER FOR BUDGETTET
               
               
                  Unionens medlemskab af GGGI har ikke direkte virkninger for EU-budgettet.
               
            
            
               5.ANDRE FORHOLD
            
            
               •Planer for gennemførelsen og foranstaltninger til overvågning, evaluering og rapportering
            
            
               Ikke relevant: En rådsafgørelse om forhandling af medlemskab af GGGI kræver ikke, at medlemsstaterne træffer foranstaltninger.
            
            
               •Forklarende dokumenter
            
            
               
                  Ikke relevant.
               
            
            
               •Nærmere redegørelse for de enkelte bestemmelser i forslaget
            
            
               Kommissionen henstiller til, at:
            
            
               –Rådet bemyndiger Kommissionen at indlede og føre forhandlinger om Unionens medlemskab af GGGI
            
            
               –Kommissionen fører sådanne forhandlinger i samråd med det særlige udvalg i overensstemmelse med bestemmelserne i TEUF
            
            
               –Rådet godkender de forhandlingsdirektiver, der er knyttet til denne henstilling.
            
            
               Henstilling med henblik på
            
            
               RÅDETS AFGØRELSE
            
            
               om bemyndigelse til at indlede forhandlinger om en aftale mellem Den Europæiske Union og Global Green Growth Institute
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig
            
            
               artikel 218, stk. 3 og 4,
            
            
               under henvisning til henstilling fra Europa-Kommissionen, og
            
            
               ud fra følgende betragtninger: 
            
         
         
            
                
            
            
               (1)På nuværende tidspunkt er kun få EU-medlemsstater medlemmer af Global Green Growth Institute ("GGGI")
                  1
               . Det er derfor usandsynligt, at Unionens samlede erfaring med spørgsmål vedrørende grøn vækst kommer GGGI til gode, og at organisationen kan udnyttes mest muligt med henblik på at opnå målene for Unionens klimadiplomatistrategi.
            
            
               (2)Klimaforandringer er et grænseoverskridende problem. Det er nødvendigt at koordinere klimaindsatsen på både globalt og europæisk niveau, og en EU-indsats er berettiget ud fra nærhedsprincippet. Artikel 191 i TEUF fastsætter Unionens kompetencer på miljøområdet, herunder klimaforandringer.
            
            
               (3)Unionens medlemskab vil gøre det muligt at dele GGGI's viden og bedste praksis blandt alle medlemsstaterne. Det vil også gøre det muligt for Unionen at udbrede politiske og diplomatiske budskaber om klimaforandringer så bredt som muligt med dens internationale partnere.
            
            
               (4)
                     Eftersom GGGI fokuserer på omfattende strategier for grøn vækst, vil Unionens medlemskab af GGGI også fremme udnyttelsen af synergierne mellem klimamål og målene for bæredygtig udvikling, som blev vedtaget som en del af 2030-dagsordenen for bæredygtig udvikling. 
            
            
               (5)Kommissionen bør derfor bemyndiges til at indlede forhandlinger på Unionens vegne med henblik på at indgå en aftale om Unionens medlemskab af GGGI —
            
            
               VEDTAGET DENNE AFGØRELSE: 
            
            
               Artikel 1
            
            
               Kommissionen bemyndiges til på Unionens vegne at føre forhandlinger om en aftale om Unionens medlemskab af Global Green Growth Institute.
            
            
               Artikel 2
            
            
               Forhandlingsdirektiverne er anført i bilaget til denne afgørelse.
            
            
               Artikel 3
            
            
               Forhandlingerne føres i samråd med [name of the special committe
            
            
               to be inserted by the Council].
            
            
               Artikel 4
            
            
               Denne afgørelse er rettet til Kommissionen.
            
            
               Udfærdiget i Bruxelles, den […].
            
            
               
                     På Rådets vegne
               
               
                     Formand
               
            
         
         
            
                  
                     (1)
                  Siden grundlæggelsen af GGGI som en international organisation i 2012 er Danmark, Det Forenede Kongerige og for nylig Ungarn blevet medlemmer.
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den 12.5.2017
            COM(2017) 175 final
            This document was downgraded/declassifiedDate: 21/06/2017By: Yvon SlingenbergAuthority: DG CLIMA
            BILAG
            til henstillingen med henblik på
            RÅDETS AFGØRELSEom bemyndigelse til at indlede forhandlinger om en aftale mellem Den Europæiske Unionog Global Green Growth Institute
            Forhandlingsdirektiver om en aftale mellem Den Europæiske Union og Global Green Growth Institute om Unionens medlemskab af Global Green Growth Institute
            
               
         
         
            
               BILAG
               Forhandlingsdirektiver om en aftale mellem Den Europæiske Union og Global Green Growth Institute om Unionens medlemskab af Global Green Growth Institute
            
            
            
               1.Kommissionen bestræber sig på at sikre, at en aftale, der medfører, at Unionen bliver medlem af Global Green Growth Institute ("GGGI"), er i overensstemmelse med den relevante EU-lovgivning.
            
            
               2.Kommissionen fører forhandlinger i overensstemmelse med den relevante gældende EU-lovgivning eller Unionens aftalte holdninger, der specifikt er vedtaget med henblik på disse forhandlinger i det særlige udvalg bestående af repræsentanter for medlemsstaterne, jf. denne rådsafgørelses artikel 3, eller i Rådet.
            
            
               3.Kommissionen aflægger rapport til Rådet om resultaterne af forhandlingerne og om eventuelle problemer, der måtte opstå under forhandlingerne.